** **MADONAS NOVADA PAŠVALDĪBA**

Reģistrācijas numurs 90000054572

Saieta laukums 1, Madona, Madonas novads, LV-4801

t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2025. gada 30. septembrī Nr. 192**

(protokols Nr. 9, 30. p.)

**Par patapinājuma līguma noslēgšanu ar valsts akciju sabiedrību “Latvijas dzelzceļš”**

Starp valsts akciju sabiedrību “Latvijas dzelzceļš”, reģistrācijas Nr. 40003032065, un Ērgļu novada pašvaldību, reģistrācijas Nr. 90002214379, 2020. gada 9. jūnijā tika noslēgts zemes patapinājuma līgums Nr. L-899/2020 (turpmāk – patapinājuma līgums) par zemes vienību daļu un uz tām esošo inženierbūvju nodošanu pašvaldībai bezatlīdzības lietošanā. Ar patapinājuma līgumu Ērgļu novada pašvaldībai valsts akciju sabiedrība “Latvijas dzelzceļš” nemotorizēto ceļu attīstībai (“Zaļais tūrisms” - veloceliņš, slēpošanas trase) nodeva daļas no šādām zemes vienībām:

- daļa no zemes vienības ar kadastra apzīmējumu 7054 008 0594 ar kopējo platību 8 000 m², kas atrodas Parka ielā 1, Ērgļu pagastā, Ērgļu novadā,

- daļa no zemes vienības ar kadastra apzīmējumu 7054 008 0508 ar kopējo platību 41 972 m², kas atrodas Stacijas ielā 10, Ērgļos, Ērgļu pagastā, Ērgļu novadā,

- daļa no zemes vienības ar kadastra apzīmējumu 7054 009 0057 ar kopējo platību 234 000 m², kas atrodas Ērgļu pagastā, Ērgļu novadā, kā arī uz zemes vienībām esošas inženierbūves.

Atbilstoši Administratīvo teritoriju un apdzīvoto vietu likuma Pārejas noteikumu 6. punktam Madonas novada pašvaldība ir bijušās Ērgļu novada pašvaldības tiesību un saistību pārņēmēja.

Patapinājuma līguma darbības termiņš beidzās 2025. gada 10. jūnijā.

Madonas novada pašvaldība ir saņēmusi valsts akciju sabiedrības “Latvijas dzelzceļš” vēstuli ar lūgumu paziņot par pašvaldības vēlmi turpināt patapināt iepriekš minētās zemes vienības un uz tām esošās inženierbūves patapinājuma līgumā norādītajam mērķim. Valsts akciju sabiedrība “Latvijas dzelzceļš” ir sagatavojusi patapinājuma līguma projektu.

Pašvaldība ir ieinteresēta turpināt patapināt (iegūt lietojumā) iepriekš minētās zemes vienības un uz tām esošās inženierbūves nemotorizēto ceļu attīstībai (“Zaļais tūrisms” - veloceliņš, slēpošanas trase). Tūrisma likuma 8. pantā noteikta pašvaldības kompetence tūrisma jomā, tostarp saskaņā ar teritorijas attīstības plānošanas dokumentiem nodrošina tūrisma objektu saglabāšanu, ilgtspējīgu attīstību un iespējas tos izmantot tūrisma vajadzībām, kā arī veicina kultūrizglītojošo darbu tūrisma jomā un veselīga un aktīva dzīvesveida popularizēšanu. Viena no Pašvaldību likuma 4. panta pirmajā daļā minētajām pašvaldības funkcijām ir veicināt dabas kapitāla ilgtspējīgu pārvaldību un apsaimniekošanu.

Pašvaldību likuma 10. panta pirmās daļas 16.punktā norādīts, ka tikai pašvaldības domes kompetencē ir lemt par nekustamā īpašuma iegūšanu.

Lai turpinātu uzturētu slēpošanas trasi un veloceliņu bijušajā dzelzceļa līnijā, lai nodrošinātu “zaļā tūrisma” attīstību, nepieciešams noslēgt patapinājuma līgumu par zemes vienību daļu un uz tām esošo inženierbūvju pieņemšanu lietošanā.

Pamatojoties uz Pašvaldību likuma 10. panta pirmās daļas 16. punktu, ņemot vērā 17.09.2025. Attīstības komitejas atzinumu, **atklāti balsojot: PAR – 19** (Agris Lungevičs, Aigars Šķēls, Aivis Masaļskis, Aivis Mitenieks, Andris Dombrovskis, Artūrs Čačka, Artūrs Grandāns, Dace Ozoliņa, Egils Bērziņš, Gatis Teilis, Gunārs Ikaunieks, Guntis Klikučs, Janīna Grudule, Jānis Erels, Māris Justs, Māris Olte, Rūdolfs Medenis, Valda Kļaviņa, Zigfrīds Gora), **PRET – NAV, ATTURAS – NAV,** Madonas novada pašvaldības dome **NOLEMJ:**

1. Pieņemt patapinājumā (bezatlīdzības lietošanā) no valsts akciju sabiedrības “Latvijas dzelzceļš”, reģistrācijas Nr. 40003032065, zemes vienību daļas un uz tām esošās inženierbūves saskaņā lēmuma 1. pielikumu uz \_\_\_ gadiem nemotorizēto ceļu attīstībai (“Zaļais tūrisms” - veloceliņš, slēpošanas trase).
2. Domes priekšsēdētājam noslēgt zemes patapinājuma līgumu par lēmuma 1. punktā minētajām zemes vienību daļām un uz tām esošajām inženierbūvēm saskaņā ar lēmuma 2. pielikumu.
3. Madonas novada pašvaldības izpilddirektoru noteikt par atbildīgo personu šī lēmuma izpildei, tostarp nodrošinot, ka Madonas novada Centrālās administrācijas Nekustamā īpašuma pārvaldības un teritoriālās plānošanas nodaļa organizē zemes patapinājuma līguma noslēgšanas procesu.

*Pielikumā: 1. Zemes vienību daļu un uz tām esošo inženierbūvju saraksts un zemes vienību daļu skices;*

1. *Zemes patapinājuma līguma projekts.*

Domes priekšsēdētājs A. Lungevičs

*Kampe 26412779*